SVS § 3 lg 1 p-i 5 kohaselt loetakse seksuaalseks ahistamiseks, kui esineb mis tahes soovimatu sõnaline, mittesõnaline või füüsiline seksuaalse olemusega käitumine või tegevus, mille eesmärk või tegelik toime on isiku väärikuse alandamine, eelkõige luues häiriva, ähvardava, vaenuliku, halvustava, alandava või solvava õhkkonna. Õiguspraktikas on seksuaalse olemusega käitumise või teoga tegemist juhul, kui see on seksuaalset laadi s.o. sugulise iseloomuga (sugulisse valdkonda kuuluv), mis hõlmab endas sugutamisega seotud käitumist ning füsioloogilisi ja psühholoogilisi protsesse ning suhteid. Need protsessid peavad põhinema suguihal ning nende varal rahuldatakse suguiha (vt isikutevastased süüteod, J. Sootak, Tallinn 2003).